《踏莎行 烛》
清代·屈秉筠

欺月清寒，助人艳冶。最宜画阁藏春夜。怯风翠袖要深遮，惜花藏剪休轻下。

刻向诗围，烧来酒社。隔帘摇影红初灺。生憎双泪对侬抛，可怜馀焰凭谁借。

作者简介：屈秉筠，字宛仙，常熟人，同邑秀才赵同珏室。夫妇工诗，钱唐袁枚、昭文，吴蔚光比之“鸥波眷属”，宛仙复工画，尤善白描，著有《蕴玉楼诗集》四卷。